ORDE do 28 de setembro de 2005 pola que se lle autoriza o cambio de domicilio por traslado de instalacións e a ampliación de dúas unidades de educación especial ao centro privado de educación especial Amencer de Pontevedra.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 28/10/2005

Examinado o expediente presentado polo centro privado de educación especial Amencer de Pontevedra, no cal solicita o cambio de domicilio por traslado de instalacións e a ampliación de dúas unidades de educación especial.
O centro conta con catro unidades autorizadas de educación especial segundo a Resolución do 17 de decembro de 1996 (DOG do 21-1-1997) na r/ Iglesias Vilarelle, s/n de Pontevedra e solicita o cambio de domicilio por traslado de instalacións para establecerse no que ocupou no seu día o CEIP Juan Antonio Suances, suprimido segundo se recolle no anexo V da Orde do 17 de xuño de 2003, no lugar de Pontemuíños s/n, Poboado de Celulosas-Lourizán de Pontevedra, e por resolución da Dirección Xeral de Centros e Ordenación Educativa do 17 de novembro de 2004, procédese á súa desafectación tendo en conta a solicitude formulada polo Concello de Pontevedra.
Tendo en conta que o expediente foi tramitado pola Delegación Provincial de Pontevedra, quen o remite cos informes correspondentes.
Vistos o Real decreto 334/1985, do 6 de marzo, de ordenación da educación especial (BOE do 16 de marzo), a orde ministerial do 30 de xaneiro de 1986 (BOE do 4 de febreiro), o Real decreto 1537/2003, do 5 de decembro, polo que se establecen os requisitos mínimos dos centros que impartan ensinanzas escolares de réxime xeral (BOE do 10 de decembro); o Decreto 320/1996, do 26 de xullo (DOG do 6 de agosto), de ordenación da edu
cación de alumnos e alumnas con necesidades educativas especiais; o Decreto 133/1995, do 10 de maio (DOG do 22 de maio) e a Orde do 20 de setembro de 1995 (DOG do 15 de decembro) que o desenvolve.
Considerando que se cumpriron neste expediente os requisitos exixidos pola normativa vixente nesta materia.
Esta consellería, por proposta da Dirección Xeral de Ordenación e Innovación Educativa,
DISPÓN:
Primeiro.-Autorizarlle ao centro privado de educación especial Amencer de Pontevedra, o cambio de domicilio por traslado de instalacións a Pontemuiños s/n, Poboado de Celulosas-Lourizán (Pontevedra) e a ampliación de dúas unidades de educación especial, quedando a composición resultante segundo figura no anexo desta orde.
Segundo.-A Delegación Provincial da Consellería de Educación e Ordenación Universitaria, logo do informe da Inspección educativa, aprobará expresamente a relación de persoal que imparta docencia nas unidades que se amplían.
Terceiro.-Queda o centro obrigado ao cumprimento da lexislación vixente e a solicitar a oportuna revisión cando teña que modificarse calquera dos datos que sinala esta orde.
Contra esta orde, que esgota a vía administrativa, os interesados poderán interpoñer recurso potestativo de reposición perante a conselleira de Educación e Ordenación Universitaria, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia.
Santiago de Compostela, 28 de setembro de 2005.
Laura Sánchez Piñón
Conselleira de Educación e Ordenación
Universitaria
ANEXO
Provincia: Pontevedra.
Concello: Pontevedra.
Localidade: Lourizán.
Enderezo: Pontemuíños s/n-Poboado de Celulosas.
Código do centro: 36019682.
Denominación: centro privado de educación especial Amencer.
Titular: Asociación de Padres de Paralíticos Cerebrales Amencer.
Nivel: educación especial.
Unidades de que constaba: 4 (plurideficientes).
Unidades novas autorizadas: 2 (plurideficientes).
Total de unidades autorizadas: 6 (plurideficientes).